ከዚህ አንጻር እንደ መንግሥት ተደራሽና መረጃ-ጠገብ አሠራር መዘርጋት ይጠበቅበታል። እንደዚህ አይነት አሠራር የሚመልሳቸው ጥያቄዎች አሉ - የሚከተሉት ጥቂቶቹ ናቸው። ባለሀብቱ ከውጪ ይዞት የሚመጣው ሀብት ምን ያህል ነው? ከአገር ውስጥ ባንኮች የሚበደረውስ ምን ያህል ነው? በተለያየ ምክንያት ሥራውን ቢያቋርጥ በሰውና በተፈጥሮ ሀብት ላይ ለደረሰው ጉዳት ተጠያቂው ማን ነው የሚሆነው? ለም እና ለሰብል ልማት አመች የሆኑ መሬቶች የት ነው ያሉት? ምን ያህልና ምን አይነት መመንጠር የሌለባቸው የደን ሽፋን አላቸው? በአነስተኛ ግብዓት ከፍተኛ የሰብል ምርት ለረጅም ጊዜ የምናገኘው የት ቦታ ነው? የአፈሩ ለምነት በአጭር ጊዜ ውስጥ በከፍተኛ ደረጃ እየቀነሰ እንዳይመጣና ከሚገባው በላይ ጨውማና አሲዳማ እንዳይሆን ምን መደረግ አለበት?
